I 1508 var han i Norge i den unge prins Christian (II)'s følge. I 1514 var han høvedsmann på Akershus. Fra 1517 var han lensherre på Tørning i Sønderjylland, og da Christian II i 1519 manglet penger, lånte han ham store summer. Ved opprøret i 1523 kom Rosenkrantz derfor i en farlig posisjon, men den nye konge Frederik I anerkjente gjelden og Rosenkrantz sluttet seg til ham. Han ble deretter opptatt i riksrådet og ble forlent med Aalholm slott og avga samtidig Tørning. Ved Frederik Is kroning i 1524 ble Rosenkrantz slått til ridder.